Somalimies poimi 100 litraa mustikkaa, opiskeli suomea ja meni siivoojaksi – "En jaksa vain istua"

Somalialainen Abdirahman on turvapaikkapäätöstä odottaessaan tehnyt talkootöitä, työharjoittelun ja poiminut sata litraa mustikoita myyntiin. Elina Laiho Katso isompi kuva

Katso isompi kuva

Elina Laiho

Raasepori Resortin vastaanottokeskuksessa eletään odotuksen aikaa.

Asukkailla on pian edessä muutto, sillä maahanmuuttovirasto on päättänyt, että paikka sulkee ovensa syyskuun loppuun mennessä.

Todennäköisimmin uusi paikka löytyy toisesta vastaanottokeskuksesta, sillä monella on turvapaikan haku vielä kesken.

Resortissa asuneet muutamat koululaisten perheet ovat jo muuttaneet toisiin vastaanottokeskuksiin.

Moni haluaisi jäädä Karjaalle, kuten myös irakilaispariskunta, jonka pieni poikavauva Bashir syntyi Lohjan sairaalassa.

Vanhemmat, joiden molempien etunimi on Taif, ovat asuneet Resortissa melkein vuoden. He odottavat edelleen kuulusteluun pääsyä. Molemmat tietävät, että irakilaisten kohdalla linja on tiukentunut ja kielteisten päätösten määrä on aiempaa suurempi.

Toiveissa on kuitenkin elämä Suomessa ja turvallinen tulevaisuus omalle lapselle.

–Haluaisin töitä ravintola-alalta. Toivottavasti minulla oma ravintola joskus tulevaisuudessa, pohtii tuore isä.

Äiti Taif toivoisi myös pääsevänsä jatkossa oman alansa töihin insinööriksi.

Luin lasten kirjoja, koska niissä on helppo kieli."

Karjaalle haluaisi jäädä myös somalialainen Abdirahman, joka on nyt asunut Resortissa 11 kuukautta.

Hän on juuri aloittamassa työt ensimmäisessä työpaikassaan.

Abdirahman saapui Suomeen Etiopian, Sudanin, Libyan, Italian ja Saksan kautta.

–Kävin kaikki suomen kielen kurssit, joille pääsin. Menin kirjastoon ja luin lasten kirjoja, koska niissä on helppo kieli, kertoo Abdirahman suomeksi.

Takana on kahden viikon ilmainen harjoittelu paikallisessa siivousalan yrityksessä. Seuraavaksi tiedossa on viisi viikkoa töitä Karjaalla siivoojana.

–Se on hyvä, koska en halua vain istua ja nukkua.

Abdirahman on myös kerännyt sata litraa mustikoita ja myynyt niitä Karjaan torilla neljän euron litrahintaan. Tilauksiakin on tullut.

Kotimaassaan Abdirahman on ollut arabian ja somalin kielen opettaja. Hän kertoo työskennelleensä opettajana kaksi vuotta ilman palkkaa.

Abdirahman on käynyt kesäkuussa puhuttelussa ja hän odottaa edelleen päätöstä.

–Jos päätös on myönteinen, haluan jäädä Karjaalle tai muualle Raaseporiin. Karjaa on sopivan pieni. En halua isoon kaupunkiin. Haluaisin opiskella insinööriksi.

Abdirahman toivoo pääsevänsä muuttamaan Meltolan vastaanottokeskukseen, sillä se olisi lähellä työpaikkaa.

–Jos päätös on kielteinen, yritän jatkaa prosessia lakimiehen avulla.

Kotimaahan paluu ei ole mielessä.

–En olisi täällä, jos Somaliassa olisi turvallista.

Raaseporin vastaanottokeskuksen apulaisjohtaja Johanna Liukkonen kertoo, että vastaanottokeskuksen asukkaat ovat tehneet paljon talkootöitä, muun muassa Faces-festivaalilla ja yksityishenkilöiden luona pihatöissä.

Työpaikkoja on löytynyt esimerkiksi majoituspaikoista, autokorjaamoilta ja siivousalalta.

–Työpaikat ovat olleet ehkä sellaisissa paikoissa, joihin suomalaiset eivät niinkään hakeudu. Monet ovat aika halukkaita tekemään mitä vain työtä, jotta saavat sisältöä päiviin.

–Se on kotoutumisen kannalta tärkeää, sillä he oppivat sitä kautta kieltä ja tutustuvat paikallisiin.

Osalla turvapaikanhakijoista ei ole ollut luku- ja kirjoitustaitoa, osa on ollut korkeasti koulutettuja.

–Moni turvapaikanhakijoista on sanonut, että ei voi palata kotimaahansa. He eivät tiedä, mitä tekevät, jos päätös on kielteinen, sanoo Liukkonen.

–Kerromme heille, että Suomessa on hyvin vaikea elää paperittomana.

Jutussa on käytetty turvapaikanhakijoista vain etunimiä heidän toiveidensa mukaisesti.

Vastaanottokeskuksia lakkautetaan Maahanmuuttovirasto on päättänyt lakkauttaa 23 aikuisten ja perheiden vastaanottokeskusta ja 21 alaikäisyksikköä. Raasepori Resortin vastaanottokeskus suljetaan syyskuun loppuun mennessä. Paikassa on liki noin 200 turvapaikanhakijaa. Heidän siirtoja muihin vastaanottokeskuksiin ei ole vielä suunniteltu kokonaan. Meltolan vastaanottokeskuksesta on tarkoitus vähentää 60 paikkaa 30.11. mennessä. Resortin vastaanottoon voi tuoda lahjoituksena isoja kasseja tai matkalaukkuja asukkaiden muuttoa varten.